La Costituzion dal Tatarstan e ricognòs la sovranitât di cheste republiche dentri de Federazion russe e i da ai siei orghins di guvier ducj chei podês che no son delegâts in maniere esplicite a Mosche. I nivei di autoguvier di cheste republiche a podaressin però jessi cressûts ancjemò profitant des grandis mobilitazions popolârs che a interessin la Russie dopo des ultimis elezions politichis, segnadis des acusis di broi. A dîlu al è Rafail Khakimov, parlamentâr e za conseîr dal ex president tatar Mintimer Shaimijev, che al à invidât i moviments politics tatars a mobilitâsi par chest obietîf. Fin cumò i tatars a àn disertât lis protestis di place par vie che tra i contestadôrs a son ancje i ultranazionaliscj rus, ma Khakimov al invide i siei a no abadâju e a manifestâ cuintri des autoritâts de Federazion par domandâ di infuartî la sovranitât dal Tatarstan. “La democrazie e à simpri judât i tatars in Russie – al à spiegât Khakimov – e duncje plui democrazie si varà e miôr e larà pai tatars”.
Font: RFE/RL, 30/12/11; Mòn Divers, 09/01/12
fur_Latn fra_Latn